Merete Riisager (LA), 2012-03-30:
Tak for debatten om Liberal Alliances beslutningsforslag om afskaffelse af den såkaldte sommerhusregel.
Jeg håber, at debatten her i salen har fået gjort det klart for alle, at der ikke findes saglige argumenter for at opretholde den danske sommerhusregel, som både er forældet, væksthæmmende og uforenelig med et moderne og åbent samfund.
Når det siges, at forslaget ikke skulle være gennemtænkt, er det bare en let måde at afvise forslaget på.
Faktisk er dette forbehold noget, som vi i Danmark har diskuteret i næsten 40 år, for i næsten 40 år har Danmark som det eneste EU-land opretholdt et forbud mod, at udlændinge har kunnet købe sommerhuse her i landet.
Danskerne har udnyttet EU's fri bevægelighed og i årevis købt sommerhuse i f.eks. Spanien, Sverige og Frankrig.
Men anderledes står det til med hensyn til de udlændinge, som ønsker at købe et sommerhus i Danmark; det er noget, der ikke kan lade sig gøre, fordi Danmark siden sin indtræden i De Europæiske Fællesskaber har haft et forbehold, der sikrer, at kun danskere må købe sommerhus i Danmark.
Med andre ord har frygten for tyskerne betydet, at Danmark siden 1973 har haft en særregel i EU om, at udlændinge ikke må købe fast ejendom såsom sommerhuse i Danmark.
En række af Folketingets partier har i øjeblikket travlt med at få afskaffet flere af de danske EU-forbehold, men dette femte forbehold er noget, der på besynderlig vis er blevet fredet, og som er undtaget fra den brede debat.
Regeringens argumentation er, at det ikke gavner lokalsamfundet, at europæiske borgere køber danske sommerhuse, fordi de ikke vil leje deres huse ud, og husene kommer derfor til at stå tomme.
Nu er virkeligheden bare den, at et stort antal af disse boliger allerede er permanent fraflyttet og står tomme.
Jeg henviser bare til, at der er en by i Spanien, hvor der er rigtig mange rige udlændinge, der køber bolig, nemlig Marbella, og der kan jeg ikke lige se at det er en spøgelsesby vi taler om.
Der er nogle afgørende grunde til, at vi netop nu bør tage opgøret med sommerhusreglen.
Det danske sommerhusmarked er på grund af den økonomiske krise, ligesom resten af boligmarkedet er det, mere eller mindre fastfrosset.
Sommerhusområderne risikerer at dø hen, fordi der ikke er nye købere til de utallige sommerhuse, der er til salg.
Men uanset om der er recession eller der er vækst i Danmark, er sommerhusreglen urimelig, irrationel og ikke i overensstemmelse med Danmarks stolte frihandelstradition.
Argumentet om, at vi selv skal bestemme, om vores herlighedsværdier skal kunne opkøbes af udenlandsk kapital, er noget, der både er udtryk for en forfejlet protektionisme, og noget, der er i modstrid med ideen om et veludviklet indre marked i EU.
Fortalerne for forbeholdet argumenterer med, at det vil skade kystturismen, hvis vi afskaffer eller lemper på dette forbehold, men som situationen er nu, er det min opfattelse, at vi har alt at vinde og intet at tabe.
En af det danske EU-formandskabs prioriteter er et dynamisk Europa med fokus på væksten på EU's indre marked.
Sommerhusreglen er i direkte modstrid med sådanne prioriteter.
Det ville derfor klæde regeringen, hvis man havde modet til at få afskaffet denne regel under EU-formandskabet.
Jeg går ud fra, at regeringspartierne fortsat støtter ideen om et veludbygget europæisk indre marked, og at man samtidig ønsker at give de danske udkantsområder en redningsplanke til fornyet vækst og turisme.
Jeg appellerer derfor til, at Tingets medlemmer vil lade de rationelle argumenter tælle mere end symbolsk vrangvillighed og stemme ja til forslaget.